Operasie: AB kon nie anders nie | Maroela Media
Na 'n ruskans van ses weke, waartydens sy elmboogbesering intensief behandel is, kon hy nie sy fiksheidstoets slaag nie.
Uiteraard is dit 'n groot slag vir Suid-Afrika en krieketliefhebbers wêreldwyd dat die voorste kolwer op die eendagranglys en in die sesde plek vir toetskrieket nie sy geniale talent sal kan tentoonstel nie. Hy sal vyf eendagwedstryde in Suid-Afrika en drie toetswedstryde in Australië misloop.
Tydens die fiksheidstoets was sy elmboog swaar verbind, wat sowat 80% verligting gegee het van die kwaai pyn wat AB met die uitvoer van sekere houe ondervind. Vir AB is dit nie goed genoeg nie, want hy wil nie voel hy word geïnhibeer wanneer hy kolf nie.
Die besering is nie die gewone tenniselmboog wat spelers, soos Jacques Kallis en Graeme Smith, gehad het nie. 'n Operasie is die enigste oplossing.
As alles goed verloop, kan dit AB se krieketloopbaan red en sal hy gereed wees om in Desember teen Sri Lanka te speel.
Rilee Rossouw is in De Villiers se plek in die eendaagse groep opgeneem.
Dit is ironies dat AB, sedert hy verlede jaar as permanente toetskaptein aangewys is, nog nie weer toetskrieket kon speel nie.
Faf du Plessis het reeds die kapteinskap vir die eendaagwedstryde oorgeneem en sal moontlik ook vir die Australiese toetsreeks instaan, soos hy teen Nieu-Seeland gedoen het.
Die aangepaste eendaggroep:
Faf du Plessis (kapt.), Kyle Abbott, Hashim Amla, Farhaan Behardien, Quinton de Kock, JP Duminy, Imran Tahir, David Miller, Wayne Parnell, Aaron Phangiso, Andile Phehlukwayo, Kagiso Rabada, Rilee Rossouw, Tabraiz Shamsi, Dale Steyn.